11. ΝΟΜΟΘΕΤ. ΔΙΑΤΑΓΜΑ υπ’ αριθ.690 της 30 Οκτ./13 Νοεμ.1941 Περί μεταρρυθμίσεως διατάξεών τινων του υπ’ αριθ.1996/1938 Α.Νόμου. Άρθρ.1.-Αι διατάξεις των άρθρ.5-11 συμπεριλαμβανομένου και 13 του υπ’ αριθ.1996/1938 Α. Νόμου «περί τροποποιήσεως κλπ.» καταργούνται, επανερχομένων εν ισχύϊ των διατάξεων των άρθρ.13, 14, 15, 20, 24, και 95 εδάφ. 3 και 4 του Νόμ.5383 «περί Εκκλησιαστικών Δικαστηρίων και της προ αυτών διαδικασίας». Άρθρ.2.-Αρχιερεύς τελών υπόδικος, συνεπεία οριστικού βουλεύματος ενώπιον οιουδήποτε Δικαστηρίου, δεν δύναται, μέχρις εκδόσεως αμετακλήτου αποφάσεως, να διατελή μέλος της Ιεράς Συνόδου, αναπληρούμενος υπό του αμέσως μετ’ αυτόν έχοντος τα πρεσβεία της χειροτονίας Μητροπολίτου. Άρθρ.3.-Εν περιπτώσει κωλύματος του Προέδρου του Δευτεροβαθμίου δι’ Αρχιερείς Δικαστηρίου προεδρεύει τούτου ο εκ των μελών αυτού προηγούμενος κατά τα πρεσβεία της χειροτονίας. Η ισχύς του παρόντος νόμου άρχεται από της δημοσιεύσεώς του εις την Εφημερίδα της Κυβερνήσεως. 